A Tanács 2000/17/EK irányelve

(2000. március 30.)

a közös hozzáadottértékadó-rendszerről szóló 77/388/EGK irányelv módosításáról – az Osztrák Köztársaságnak és a Portugál Köztársaságnak biztosított átmeneti rendelkezések

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Közösség javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel:

(1) Az 1994. évi csatlakozási okmány XV. melléklete IX. "Adózás" részének 2. e) pontja felhatalmazta az Osztrák Köztársaságot arra, hogy eltérjen a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelv [3] (a továbbiakban: hatodik hozzáadottértékadó-irányelv) 28. cikkének (2) bekezdésétől, és arra, hogy 1998. december 31-ig kedvezményes mértéket alkalmazzon az ingatlanok lakáscélú bérbeadására, feltéve, hogy a mérték nem alacsonyabb, mint 10 %.

(2) A hatodik hozzáadottértékadó-irányelv 13. cikke B. részének b) pontja értelmében 1999. január 1-jétől az ingatlan lakáscélú bérbeadása Ausztriában hozzáadottértékadó-mentes volt anélkül, hogy levonható lett volna az előzetesen megfizetett adó. Azonban ezen irányelv 13. cikke C. részének a) pontja értelmében Ausztria lehetővé teheti adófizetőinek az adózás választásának jogát. Ez esetben a normál hozzáadottértékadó-mértéket és a levonás jogára vonatkozó általános szabályokat kell alkalmazni.

(3) Az Osztrák Köztársaság úgy véli, hogy az intézkedés még mindig lényeges, főleg azért, mert az átmeneti hozzáadottértékadó-rendszer még mindig érvényben van, és a helyzet nemigen változott az 1994. évi csatlakozási okmány tárgyalása óta.

(4) Az Osztrák Köztársaság továbbá úgy véli, hogy a 10 %-os kedvezményes mérték megszüntetése kétségtelenül oda vezetne, hogy nőne az ingatlan bérleti díja a végső felhasználó számára.

(5) A Portugál Köztársaság az 1991. január 1-jei állapot szerint 8 %-os kedvezményes mértéket alkalmazott az éttermi szolgáltatásokra. A hatodik hozzáadottértékadó-irányelv 28. cikke (2) bekezdésének d) pontja értelmében Portugália továbbra is alkalmazhatta azt a mértéket. A mértékek átfogó módosítása után, továbbá politikai és költségvetési okokból azonban az éttermi szolgáltatásokra 1992-től kezdődően a normál mérték vonatkozik.

(6) A Portugál Köztársaság e szolgáltatásokra újra be kívánja vezetni a kedvezményes mértéket azon az alapon, hogy a normál mérték fenntartása kedvezőtlen következményekkel, különösen a munkahelyek elvesztésével és fokozott be nem jelentett foglalkoztatással járna, és a normál mérték alkalmazása miatt megnövekedne az éttermi szolgáltatások ára a végső felhasználó számára.

(7) Mivel a kérdéses eltérések egyetlen tagállamon belül érintik a szolgáltatásnyújtást, a verseny torzulásának kockázata nem áll fenn.

(8) Ilyen körülmények között a korábbi helyzethez való visszatérés mérlegelhető mind az Osztrák Köztársaság, mind a Portugál Köztársaság esetében, feltéve, hogy az eltérés alkalmazása a hatodik hozzáadottértékadó-irányelv 28l. cikkében említett átmeneti időszakra korlátozódik. Az Osztrák Köztársaságnak azonban meg kell tennie az annak biztosítására szükséges lépéseket, hogy a kedvezményes mértékeknek ne legyen kedvezőtlen hatása az Európai Közösségeknek hozzáadottérték-adóból származó saját forrásaira, amelyek adóalapját az 1553/89/EGK, Euratom rendeletnek [4] megfelelően át kell dolgozni,

ELFOGADTA EZT AZ IRÁNYELVET:

1. cikk

"j) az Osztrák Köztársaság az ingatlan lakáscélú bérbeadására vonatkozóan a 12. cikk (3) bekezdése a) pontjának harmadik albekezdésében meghatározott két kedvezményes mérték egyikét alkalmazhatja, feltéve hogy a mérték nem alacsonyabb mint 10 %;

k) a Portugál Köztársaság az éttermi szolgáltatásokra vonatkozóan a 12. cikk (3) bekezdése a) pontjának harmadik albekezdésében meghatározott két kedvezményes mérték egyikét alkalmazhatja, feltéve hogy a mérték nem alacsonyabb mint 12 %."

2. cikk

(1) Az 1. cikkben említett tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) Az 1. cikkben említett tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetésének napján lép hatályba.

Ezen irányelvet 1999. január 1-jétől a hatodik hozzáadottértékadó-irányelv 28l. cikkében említett átmeneti időszak végéig kell alkalmazni.

4. cikk

Ennek az irányelvnek a tagállamok a címzettjei.

Kelt Brüsszelben, 2000. március 30-án.

a Tanács részéről

az elnök

J. Sócrates

[1] 2000. március 15-i vélemény (a Hivatalos Lapban még nem tették közzé).

[2] HL C 75., 2000.3.15., 21. o.

[3] HL L 145., 1977.6.13., 1. o. A legutóbb az 1999/85/EGK irányelvvel (HL L 277., 1999.10.28., 34. o.) módosított irányelv.

[4] HL L 155., 1989.6.7., 9. o.

--------------------------------------------------